Konklusioner fra Rådet og medlemsstaternes repræsentanter, forsamlet i Rådet, af 19. juli 2002 om bevægelighed for patienter og udviklingen inden for sundhedsvæsenet i Den Europæiske Union

(2002/C 183/01)

1. Rådet og medlemsstaternes repræsentanter, forsamlet i Rådet, erkender, at sundhedssystemerne i Den Europæiske Union har fælles principper: "solidaritet, ret og rimelighed samt almengyldighed" på trods af deres forskelligartethed. De erkender også den begyndende interaktion mellem sundhedssystemerne inden for Den Europæiske Union, navnlig som et resultat af borgernes frie bevægelighed og deres ønske om at have adgang til sundhedstjenester af høj kvalitet.

2. Rådet minder om, at Fællesskabets indsats på folkesundhedsområdet i henhold til traktatens artikel 152 fuldt ud skal respektere medlemsstaternes ansvar for organisation og levering af sundhedstjenesteydelser og medicinsk behandling. Rådet erkender dog, at udviklingen inden for andre områder, for eksempel det indre marked, har indvirkning på sundhedssystemerne. Rådet lægger vægt på, at denne skal være forenelig med medlemsstaternes målsætninger for sundhedspolitikken og de ovennævnte fælles principper. Det mener derfor, at det giver en ekstra fordel at drøfte visse sundhedsspørgsmål fra en synsvinkel, der ikke er begrænset af nationale grænser. I den forbindelse ser Rådet med tilfredshed på debatten på sundhedsministrenes seminar i februar 2002 i Malaga, hvor der blev opstillet en række prioriterede punkter for det videre samarbejde, og det noterer sig drøftelserne på ekspertniveau om dette spørgsmål.

3. Rådet noterer sig det igangværende arbejde med det fremtidige sundhedsvæsen og den fremtidige ældrepleje, der udføres af Udvalget for Social Beskyttelse og Udvalget for Økonomisk Politik på grundlag af konklusionerne fra forskellige møder i Det Europæiske Råd. Det noterer sig ligeledes arbejdet med reformen og moderniseringen af forordning (EØF) nr. 1408/71, der bør føre til forenklede rammer med henblik på blandt andet at støtte bevægelighed for patienter. Det understreger behovet for fuldt ud at tage sundhedshensyn og patienternes interesser i betragtning i forbindelse med denne proces, hvor ydelse af sundhedstjenester i tilknytning til de administrative spørgsmål ligeledes er et vigtigt punkt. Fællesskabets og dets medlemsstaters relevante instanser bør fuldt ud inddrages i forbindelse med processens indvirkninger. Navnlig bør sundhedsministrene fuldt ud inddrages i denne proces.

4. Hvad angår udvikling af grænseoverskridende samarbejde erkender Rådet og medlemsstaternes repræsentanter, at bilaterale eller regionale ordninger, der respekterer hver medlemsstats beføjelser til at indrette sit sundhedssystem, og som er i overensstemmelse med den relevante fællesskabslovgivning, kan spille en vigtig rolle, og de understreger betydningen af at udveksle oplysninger om sådanne initiativer. De understreger, at bevægelighed for patienter, navnlig i forbindelse med turisme eller langtidsophold i udlandet, indebærer særlige udfordringer, da der er behov for at udveksle kliniske eller andre oplysninger til sikring af effektiv opfølgning af og kontinuitet i plejen. De erkender betydningen af samarbejde, bl.a. om at undersøge fordelen ved referencecentre, med henblik på at fremme den mest effektive behandling for de sygdomme, der kræver medvirken af specialister.

5. Rådet erkender, at det nye program for Fællesskabets indsats inden for folkesundhed sammen med bl.a. de nye programmer for forskning og telematik giver en ramme for behandling af en række spørgsmål vedrørende bevægelighed for patienter, navnlig aspekter i forbindelse med information og udveksling af erfaringer.

6. I lyset af disse overvejelser mener Rådet og medlemsstaternes repræsentanter, at der er behov for at styrke samarbejdet for således at give de bedste muligheder for adgang til sundhedspleje af høj kvalitet, samtidig med at sundhedsplejesystemerne i Den Europæiske Union er finansielt holdbare. Den forestående udvidelse af Den Europæiske Union gør dette endnu mere påkrævet.

7. Rådet og medlemsstaternes repræsentanter, forsamlet i Rådet,

- erkender med henblik herpå, at det vil være nyttigt, at Kommissionen i tæt samarbejde med Rådet og alle medlemsstaterne - navnlig sundhedsministrene og andre centrale interessenter - viderefører overvejelser på højt plan. Denne proces skal nøje samordnes med det relevante arbejde, der foregår i forskellige fora, herunder de foranstaltninger der allerede er indledt inden for rammerne af Lissabon-processen. Disse overvejelser på højt plan, som de ønsker at blive informeret om regelmæssigt, bør sigte mod at udarbejde passende konklusioner vedrørende en eventuel yderligere indsats

- ser derfor med tilfredshed på Kommissionens planer om at fremskynde arbejdet på dette område, bl.a. ved at medtage relevante foranstaltninger i dens arbejdsplan for programmet for Fællesskabets indsats inden for folkesundhed.

8. Rådet og medlemsstaternes repræsentanter vil vende tilbage til dette spørgsmål på næste samling i Rådet (sundhed) under hensyntagen til udviklingen i de ovennævnte overvejelser.